יצחק אברג'יל

ילדותו

אברג'יל נולד וגדל בשכונת רסקו בעיר לוד לעולים חדשים ממרוקו - שלום, אלכוהוליסט שחי מקצבת נכות, ולג'וג'ו, שעבדה במשק בית. יצחק הוא הצעיר מבין עשרה ילדים, בהם שישה בנים כולל יצחק עצמו, שהפכו גם הם לעבריינים (אחיו מאיר, יעיש, יעקב, אברהם ואלי).
החל משנת 1980, בגיל 11, עסק בגניבות תיקים מכלי רכב, פריצות לבתים וחטיפת תיקים מנשים מבוגרות והחל לצבור רישומים פליליים. בגיל 12 הופיע בבית ספרו חמוש באקדח וביצע ירי בחפצים בחצר בית הספר ואף כיוון את אקדחו הטעון לעבר תלמידים. לאחר אותו המקרה הופסקו לימודיו. בגיל 13 ירה במאבטח שסירב להכניסו למועדון ופצע אותו ברגלו. מאוחר יותר, במהלך משחק קלפים, כאשר חשד באחד השחקנים שהציץ בקלפיו, ירה אברג'יל בבטנו שלושה כדורים ופצע אותו קשה. בגיל 14 פתח תחנת ממכר לסמים. בגיל 15 פתח תחנת ממכר נוספת ובגיל 15 וחצי שתי תחנות נוספות לממכר סמים באילת ובחיפה ובמקביל החל לייבא סמים מהולנד. מרווחי הסמים רכש דירה סמוכה לבית הוריו בטרם מלאו לו 16 שנים ממנה ניהל את עסקיו. עד גיל 16 צבר אישומים פליליים רבים, ובהם: תקיפת שוטר, נהיגה ללא רישיון, אחזקת כלי נשק ללא רישיון, עבירות סמים, ניסיון שוד וניסיון לרצח.
בשנת 1984, בהיותו במעצר באגף הנוער באבו כביר, ארגן מרד בתגובה להחלטת מפקד הכלא להחרים סיגריות שהוברחו לכלא. במהלך המרד נפצעו עצירים רבים.

תקופת מאסרו הראשונה בגין רצח

בשנת 1986, בגיל 17, הורשע אברג'יל לראשונה ברצח. הנרצח יעקב כהן מלוד נחשד על ידי אברג'יל באי העברת חלק מרווחי סחר בסמים. פענוח הרצח התאפשר הודות לעדות של שמעון שטרית, שהפך לעד מדינה והיה לחברו הטוב ביותר של אברג'יל, ושנועד להתחתן עם אחותו.
אברג'יל נידון ל-17 שנות מאסר שאותן ריצה במספר בתי כלא. במהלך שהותו בבתי הכלא, הנהיג את האסירים מול מפקדי הכלא, לעיתים תוך ייזום מהומות או תסיסה בקרבם. בהיותו בגיל 18 דקר את קצין הביטחון של כלא באר שבע. במהלך תקופת מאסרו, למרות התנהגותו הקשה ותקופות הבידוד שאליהן נשלח, נעשו מאמצים של בכירים בשב"ס ובעיקר ניסיון של מפקד הכלא שלמה טוויזר לשקמו, והוצמד לו חונך פר"ח אישי שהיה סטודנט לפילוסופיה. אברג'ל החל ללמוד קרוא וכתוב ולאחר מכן החל ללמוד פילוסופיה באוניברסיטה הפתוחה. בתקופה שהותו בכלא, המשיך אברג'יל לנהל את עסקי ההימורים יחד עם שותפיו, אך הצליח לגרום לבכירי שירות בתי הסוהר להאמין ששוקם וזנח את עולם הפשע. בין היתר הרבה לשוחח עם סביבתו על ספרי פילוסופיה שקרא ובהם יצירות של ניטשה ואיין ראנד.
בספטמבר 1994 התחתן בין כותלי הכלא עם ליאת קאופמן, בת יחידה למשפחה נורמטיבית מרחובות שהכירה את אברג'יל, כשראיינה אותו לצורך עבודת סמינר באוניברסיטה. בעקבות נישואיהם ניתקה משפחת קאופמן קשר עמה.
ב-19 במאי 1997 הוזמן לתוכנית הטלוויזיה "בשידור חי עם דן שילון" בזמן צפיית שיא, וזאת בהמלצת מפקד הכלא טוויזר שהאמין שאברג'יל אכן השתקם. בתוכנית אברג'יל הציג את עצמו כאדם שהתפכח מדרך החיים השגויה שבה חי בעבר. עוד אמר שלאחר שחרורו מהכלא אין סיכוי שיחזור לעולם הפשע, כי הוא אינו רוצה לאכזב את מי שנתן בו אמון. המשדר עורר הד תקשורתי רב ויצר לחץ לשחרור מוקדם. בין היתר התעניין בו חבר הכנסת והשר יוסי שריד, שנפגש עמו והציע לו עזרה בשיקום ובקידום שחרור מהכלא. לימים הודה שריד שאברג'יל הוליך אותו שולל. מנגד בכירים בשב"ס מתחו ביקורת נוקבת על הופעת טוויזר בתוכנית הטלוויזיה כפטרונו של אברג'יל, ועל ההתייצבות הנחרצת לטובת אסיר מסוכן ובעייתי.
בפברואר 1999, בגיל 30, שוחרר מהכלא לאחר שריצה 13 שנות מאסר.

לאחר שיחרורו ועד להסגרתו לאמריקאים

לאחר שחרורו הצטרף לעסקי ההימורים הבלתי חוקיים והיה שותפו של זאב רוזנשטיין בקזינו באזור התעשייה החדש במערב ראשון לציון. לאחר שלמד את עסקי ההימורים פרש מהשותפות עם רוזנשטיין ופתח קזינו משלו באותו המבנה ובכך פגע באזור השליטה של רוזנשטיין והפך לאויבו. סמוך לאחר מכן פתח בית קזינו נוסף באשדוד בתחום הטריטוריה של משפחת הפשע ג'ארושי.
חדירתו של אברג'יל לשתי טריטוריות של שני ארגוני פשע במקביל הוביל, להערכת המשטרה, לסדרת רציחות בהיקף חסר תקדים בישראל בין ארגוני הפשע בשנים 2002–2003.
בשנת 2003 החל סכסוך בין ארגון הפשע של משפחת אבוטבול מנתניה ושותפיהם - זאב רוזנשטיין והאחים אוחנה מגני תקווה נגד משפחת אברג'יל ושותפיו אז: משפחת גבריאלי, ומשפחת אלפרון, סביב נושא מיחזור פחיות שתיה. במסגרת סכסוך זה, במספרה בהוד השרון, נרצח חיים שאבי - אחד מאנשי אברג'יל שנחשד בריגול בידי האחים אוחנה, שותפיו של רוזנשטיין. יחד עם שאבי נרצח גם הספר החף מפשע. בהמשך אותה שנה (2003) נרצח חיים אוחנה מול מצלמת אבטחה בחנייה בביתו, ביריות אקדח של שני רוכבי אופנוע חבושי קסדות. תפיסתם בשנת 2009 של כל המעורבים במעגל הרציחות מטעם האחים אוחנה עצרה לזמן מה את מסע הרצח.
לאחר מכן הקים אברג'יל רשת הברחה גדולה של אקסטזי באמסטרדם ובארצות הברית, ביחד עם עודד טוויטו. על פי הערכות המשטרה, הופצו באמצעות הרשת מיליוני כדורי אקסטזי. בשנת 2004 גיבשה המשטרה רשימת נכסים השייכת לארגון אברג'יל הכוללת 37 חברות, 48 דירות ו-56 כלי רכב (שחלקם הגדול מכוניות פאר וכלי שיט).

סכסוכי ארגוני הפשע וניסיונות ההתנקשות ההדדיים

ביוני 2002 נרצח אחיו הגדול של יצחק, יעקב אברג'יל, שנורה מתחת לביתו ולעיני ילדיו בעת היותו אב לחמישה. 
בשנת 2004 אברג'יל השתלט על החלפנים והשוק האפור באזור תל אביב, לאחר שקיבל הלוואת ענק מאחד החלפנים ובעל מסעדת יוקרה ידוע. בחול המועד פסח באותה שנה, התפרסם שמשטרת ישראל משתפת פעולה עם גופי אכיפה בעולם ומנסה להעמיד את אברג'יל לדין באירופה.
בשנת 2005 ירו על מכוניתו בדרכו לביתו בערד, בניסיון התנקשות. רקטת לאו דרוכה נמצאה במקום. באותה שנה היה מעורב בעסקי הימורים בירושלים, לקראת שחרורו של אלי נעים ("קוסם").
בשנת 2006 המשטרה עצרה חוליית מחסלים מבלרוס שניסתה להתנקש במאיר אברג'יל ובעזרא גבריאלי (המכונה "שוני" - אביה של חברת הכנסת לשעבר, ענבל גבריאלי). בעקבות המעצרים, נחשפו רשתות הימורים אינטרנטיות ואברג'יל נעצר, אך שוחרר.
בשנת 2007 שידרו חדשות ערוץ 2 תמונות ממצלמת ביטחון, בה נראה אברג'יל סופג מכות מאנשי משפחת אלפרון.

הרצח בחוף בת ים

ב-2008 נעצר אברג'יל בחשד למעורבות ברצח על חוף הים של עוברת האורח מרגריטה לאוטין לעיני בתה הקטנה ובעלה, במסגרת מלחמת כנופיות.
המשטרה קשרה את אברג'יל עם הזמנת הרצח, וב-2013 עצרה את מוטי חסין בין היתר בחשד למעורבותו בהזמנת התנקשות זו.

מעצרו, הסגרתו לארצות הברית וחזרתו לישראל

ב-2008 נעצר אברג'יל בחשד לרצח סוחר הסמים הישראלי סמי אטיאס, הלבנת הון, סחר בסמים והשתייכות לארגון פשע. אברג'יל נחשד על ידי המשטרה במקרה רצח נוסף של אסיר ובהלבנת הון בהיקפים גדולים, בין היתר של כספי המעילה בבנק למסחר (בעקבות הסתתרות הקבלן גבי הררי בדירתו של אברג'יל באמסטרדם), וכן בניסיונות חיסול רבים של מתחריו בתחום הסמים וההימורים: בני משפחת אבוטבול, זאב רוזנשטיין ובעלי בריתם. נראה שהמעצר התאפשר עקב הודאות הרוצחים בפרשת הרצח בחוף בת ים.
ב-12 בינואר 2011 הוסגרו איציק אברג'יל ואחיו מאיר לידי רשויות החוק של ארצות הברית. תוך פרק זמן קצר שוחרר אחיו מאיר ואילו על יצחק הוטלו שמונה וחצי שנים בכלא.
לאחר 10 חודשי מאסר, האחים הגיעו לעסקת טעון עם בית המשפט האמריקני, אחיו מאיר שוחרר ותקופת מעצרו קוצרה, כשהמעצר בישראל הוחשב אף הוא כחלק מהעונש.
בשנת 2012 פורסם שנותרו לו שלוש שנות מאסר בלבד ושהוא מבקש לרצותם בישראל מעט לאחר מכן פורסם שמשטרת ישראל עצרה חמישה חברים החשודים בהשתייכות לארגונו של אברג'יל.
באותה שנה פורסם שנעצרה חוליית חיסול בת 5 אנשים מאנשיו.
בשנת 2013 פורסם שמלחמת כנופיות בין משפחת אברג'יל ומשפחת מוסלי שנמשכה 16 חודשים, וניסיונות המשטרה לעוצרה, כללו 9 מעשי רצח, ונעדר אחד. מאוחר יותר עלה מספר הנרצחים ל-16 ושני נעדרים. הערכת המשטרה הייתה שחלק ממסע הנקמה קורה בגלל היעדרו של ראש הארגון.
ב-30 ינואר 2014 הוחזר לישראל לריצוי יתרת עונשו.
ב-18 במאי 2015, נעצר אברג'יל עם עוד 43 אחרים במסגרת פרשת 512 בחשד שהיה מעורב בניסיון חיסול זאב רוזנשטיין בשנת 2003.
ב-13 ביולי 2015 הוגש כתב אישום נגד אברג'יל ועבריינים אחרים שם יואשמו ברצח 3 אזרחים, שנהרגו בעת ניסיון החיסול של זאב רוזנשטיין.